૧૪ વર્ષની ઉંમરે અમિતાભ નૈનિતાલની શેરવુડ સ્કૂલમાં ભણતા હતા ત્યારે એક નાટકમાં ભાગ લેવાના માત્ર બે જ દિવસ પહેલાં તેમને ઓરી નીકળ્યા. એ વખતે હરિવંશરાય ત્યાં આવ્યા અને રૂમમાં પથારી પર આડા પડેલા દીકરા અમિતાભને કહ્યું, મન કા હો તો અચ્છા, મન કા ના હો તો ઔર ભી અચ્છા. ટીનેજર અમિતાભે પૂછ્યું કે આપણા મનનું ન થાય એમાં સારું શું વળી? ત્યારે હરિવંશરાયે સમજાવ્યું કે આપણી ઇચ્છા મુજબનું ન થાય એનો મતલબ એ કે ત્યારે ઉપરવાળાની ઇચ્છા પ્રમાણેનું થઈ રહ્યું છે, જે આપણા માટે ક્યારેય ખરાબ ન હોય.